สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 20 พฤษภาคม 2558
20 พ.ค. 2558

สำนักข่าวอินโฟเควสท์รายงานว่า ดัชนีนิกเกอิตลาดหุ้นโตเกียวปิดพุ่งขึ้นแตะระดับสูงสุดในรอบ 15 ปีในวันนี้ เพราะได้แรงหนุนจากรายงานที่ว่า ผลิตภัณฑ์มวลรวมภายในประเทศ (GDP) ของญี่ปุ่นในไตรมาสแรกปีนี้ ขยายตัวแข็งแกร่งกว่าการคาดการณ์
โดยสำนักข่าวเกียวโดรายงานว่า ดัชนีนิกเกอิปิดพุ่งขึ้น 170.18 จุด หรือ 0.85% แตะที่ 20,196.56 จุด ซึ่งเป็นระดับปิดสูงสุดนับตั้งแต่เดือนเม.ย. 2543
ดัชนี S&amp;P/ASX 200 ตลาดหุ้นออสเตรเลียปิดตลาดวันนี้อ่อนตัวลง แม้ว่าหุ้นกลุ่มเฮลท์แคร์จะดีดตัวขึ้นก็ตาม ดัชนี S&amp;P/ASX 200 อ่อนตัว 5.20 จุด หรือ 0.09% ปิดที่ 5,610.30 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,614.00 จุด ลดลง 5.40 จุด, -0.10%
ดัชนีคอมโพสิตตลาดหุ้นเกาหลีใต้พุ่งขึ้น 0.88% ในวันนี้จากแรงซื้อของนักลงทุนต่างชาติ ซึ่งส่งผลให้ตลาดปรับตัวขึ้นติดต่อกันเป็นวันที่ 3 ขณะที่เงินวอนอ่อนค่าเมื่อเทียบดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 18.69 จุด ปิดที่ 2,139.54 จุด โดยมีปริมาณการซื้อขายปานกลาง 441.5 ล้านหุ้น มูลค่า 6 ล้านล้านวอน (5 พันล้านดอลลาร์สหรัฐ) โดยมีหุ้นบวกและหุ้นลบอยู่ที่ 400 เท่ากัน
ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น เนื่องจากตลาดได้รับปัจจัยสนับสนุนจากแผนการกระตุ้นของทางรัฐบาลจีน สำนักข่าวซินหัวรายงานว่า ดัชนีเซี่ยงไฮ้คอมโพสิตบวก 28.74 จุด หรือ 0.65% ปิดที่ 4,446.29 จุด
ดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ ขณะที่นักลงทุนรอดูรายงานการประชุมคณะกรรมการกำหนดนโยบายการเงินของธนาคารกลางสหรัฐ (เฟด) ที่จะมีการเปิดเผยในวันนี้ตามเวลาสหรัฐ หรือเช้าวันพรุ่งนี้ตามเวลาไทย ดัชนีฮั่งเส็งลดลง 108.49 จุด หรือ 0.39% ปิดวันนี้ที่ 27,585.05 จุด